Ο **Βίκτορ Κάρλοβιτς Κνόρε** (γερμ. *Viktor Karlovich Knorre*, ρωσ. Виктор Карлович Кнорре, 4 Οκτωβρίου 1840 – 25 Αυγούστου 1919) ήταν Ρώσος αστρονόμος γερμανικής καταγωγής. Εργάσθηκε στο Πούλκοβο και στο Βερολίνο, και ανεκάλυψε 4 αστεροειδείς.

Οικογένεια και βιογραφικά στοιχεία
----------------------------------

Ο Κνόρε γεννήθηκε στο Νικολάγεβ, το σημερινό Μικολάιβ της νότιας Ουκρανίας. Η οικογένειά του ήταν οικογένεια αστρονόμων: Ο παππούς του, ο Ερνστ Φρήντριχ Κνόρε (1759-1810), είχε μεταναστεύσει από τη Γερμανία στο Ντόρπατ (το σημερινό Τάρτου της Εσθονίας), όπου εργάσθηκε (1803-1810) ως «παρατηρητής» στο Αστεροσκοπείο του Τάρτου και καθηγητής μαθηματικών στο εκεί πανεπιστήμιο. Ο πατέρας του Βίκτορ, ο Καρλ Κνόρε (1801-1883), ίδρυσε το Αστεροσκοπείο του Νικολάγεβ το 1827.

Ο Βίκτορ ήταν το πέμπτο από τα 15 παιδιά του Καρλ Κνόρε (τα είχε αποκτήσει από τρεις συζύγους) και πήγε στο Βερολίνο το 1862 για να σπουδάσει αστρονομία με τον Βίλχελμ Φέρστερ. Εργάσθηκε στο Αστεροσκοπείο του Πούλκοβο το 1867 ως εκτελεστής αστρονομικών υπολογισμών και στη συνέχεια στο Αστεροσκοπείο του Βερολίνου, όπου είχε πάει και ο πατέρας του περί το 1871. Απεβίωσε σε ηλικία 78 ετών στο σπίτι του στο Λίχτερφέλντε (κοντά στο Βερολίνο) μετά από σύντομη ασθένεια.

Σταδιοδρομία
------------

Από το 1873, ως παρατηρητής στο Αστεροσκοπείο του Βερολίνου, ο Βίκτορ Κνόρε ανεκάλυψε 4 αστεροειδείς, τους 158 Κορωνίς το 1876, 215 Οινώνη το 1880, 238 Υπατία το 1884 και 271 Πενθεσίλεια το 1887. Για τις παρατηρήσεις των αστεροειδών κατασκεύασε δικό του μικρόμετρο. Δεν δίδασκε φοιτητές στο Πανεπιστήμιο του Βερολίνου, αλλά δίδασκε τη χρήση των τηλεσκοπίων του αστεροσκοπείου. Το 1892 διορίσθηκε καθηγητής της αστρονομίας. Ενδιαφέρθηκε για τη βελτίωση του αστρονομικού εξοπλισμού και δημοσίευσε εργασίες σχετικά με μία βελτιωμένη ισημερινή στήριξη τηλεσκοπίων, που αναφέρεται ως «στήριξη Knorre & Heele».

Ο Κνόρε ήταν επίσης γνωστός ως ικανότατος σκακιστής, έχοντας παίξει εναντίον μετρ όπως οι Άντολφ Άντερσεν, Γκούσταφ Νέουμαν και Γιοχάνες Τσούκερτορτ. Συμμετείχε σε αρκετά τουρνουά σκακιού κατά τη δεκαετία του 1860.

### Ονομάσθηκαν προς τιμή του

* Ο αστεροειδής της Κύριας Ζώνης 14339 Κνόρε (Knorre), που ανακαλύφθηκε το 1983, πήρε το όνομά του προς τιμή των τριών γενεών των αστρονόμων Κνόρε.
* Η «βαριάντα Κνόρε» στην Άμυνα δύο ίππων στο σκάκι (κωδικός ECO C59)

Παραπομπές
----------

1. 1 2  (Αγγλικά) *SNAC*. w65f1fgw. Ανακτήθηκε στις 9  Οκτωβρίου 2017.
2. ↑  (Αγγλικά) *Mathematics Genealogy Project*.
3. 1 2  «21knorre». Plicht.de. 25 Αυγούστου 1919. Αρχειοθετήθηκε από το πρωτότυπο στις 23 Μαρτίου 2013. Ανακτήθηκε στις 15 Αυγούστου 2011.
4. 1 2  Pinigin, Gennady. «Abstract of *The Astromonical Dynasty of Knorre*, a paper given at JENAM 2008 astronomical conference in Vienna». Πανεπιστήμιο της Βιέννης. Ανακτήθηκε στις 16 Αυγούστου 2008.
5. ↑  Batten, Alan Henry (1988). *Resolute and Undertaking Characters*. Astrophysics and Space Science Library. **139**. Springer. σελ. 17. ISBN 978-90-277-2652-0.
6. ↑  «Minor Planet Discoverers (by number)». *Minor Planet Center*. 23 Μαΐου 2016. Ανακτήθηκε στις 9 Αυγούστου 2019.
7. ↑  «Name Index to Jeremy Gaige's Chess Tournament Crosstables» (PDF). Anders Thulin, Μαλμε. 1 Σεπτεμβρίου 2004.
8. ↑  «Chessmetrics Player Profile: Victor Knorre».
9. ↑  «JPL Small-Body Database Browser: 14339 Knorre (1983 GU)» (2016-05-02 last obs.). Jet Propulsion Laboratory. Ανακτήθηκε στις 9 Αυγούστου 2019.

Εξωτερικοί σύνδεσμοι
--------------------

* M. Ebell: Νεκρολογία του Καθηγητού Κνόρε, στο *Astronomische Nachrichten*, 1919, τόμ. **209**, σελ. 367 (στη γερμανική)
* Βιογραφικές πληροφορίες Αρχειοθετήθηκε 2013-03-23 στο Wayback Machine.
* Το προφίλ του ως σκακιστή και παρτίδες του στο chessgames.com

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 77062594
* ISNI: 0000 0000 1066 6448
* GND: 116260882
* MGP: 222358

 |

 |